Foto: Bejaardes sterf in N4-botsingFoto: SANRAL TRAFFIC (GP) Twee bejaardes is dood en twee mense is ernstig beseer tydens ŉ ongeluk wat Donderdagmiddag op die N4-snelweg in Pretoria naby die Watermeyer-afrit plaasgevind het. Volgens Chris Botha, ŉ woordvoerder van Netcare 911, was twee bejaardes in hul voertuig in ŉ oostelike rigting op pad, toe die bestuurder beheer oor die voertuig verloor het. “Hul voertuig het oor die middelste versperring gery, in die aankomende verkeer se baan beland, en ŉ ander voertuig getref,” het Botha gesê. Volgens Botha was albei bejaardes reeds dood toe paramedici by die toneel opgedaag het. “ŉ Vrou en ŉ tienermeisie wat in die ander voertuig was, het kritieke beserings opgedoen.” Hulle is op die toneel gestabiliseer en na ŉ nabygeleë hospitaal geneem vir verdere behandeling. Die polisie ondersoek die voorval.